Diari Oficial de la Generalitat Valenciana


Sumari del DOGV 9867, del 10-06-2024 (2024/5358)

RESOLUCIÓ d'1 de març de 2024, de la subsecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Universitat de València-Estudi General, en el desenvolupament dels continguts i objectius acadèmics de la càtedra de Pilota Valenciana a la Universitat de València-Estudi General.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5358


Data del document
:   01-03-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * Vicepresidència Primera i Conselleria de Cultura i Esport

RESOLUCIÓ d'1 de març de 2024, de la subsecretària de la Vicepresidència Primera i Conselleria de Cultura i Esport, per la qual es disposa la publicació del conveni subscrit entre la Generalitat, a través de la Vicepresidència Primera i Conselleria de Cultura i Esport, i la Universitat de València-Estudi General, en el desenvolupament dels continguts i objectius acadèmics de la càtedra de Pilota Valenciana a la Universitat de València-Estudi General. [2024/5358]  
  
La Generalitat, a través de la Vicepresidència Primera i Conselleria de Cultura i Esport, i la Universitat de ValènciaEstudi General han subscrit en data 14 de novembre de 2023, prèvia tramitació reglamentària, un conveni per a col·laborar en el desenvolupament dels continguts i objectius acadèmics de la Càtedra de Pilota Valenciana a la Universitat de ValènciaEstudi.  
En compliment del que s'establix en la clàusula dèsset de l'esmentat conveni, que ha quedat inscrit en el registre de convenis de la Generalitat amb el número 0098/2024, és procedent la seua publicació en el Diari Oficial de la Generalitat Valenciana, i figura com a annex d'esta resolució.  
  
València, 1 de març de 2024. La subsecretària de la Vicepresidència Primera i Conselleria de Cultura i Esport: María Eugenia Vives Arlandis..  
  
  
Conveni de col·laboració entre la Generalitat a través de la Vicepresidència Primera i Conselleria de Cultura i Esport, i la Universitat de València-Estudi General, en el desenvolupament dels continguts i objectius acadèmics de la Càtedra de Pilota Valenciana a la Universitat de València-Estudi General  
  
València, data de la signatura electrònica   
D'una part, Vicente José Barrera Simó, vicepresident primer i conseller de Cultura i Esport, en nom i representació de la Generalitat, en virtut del nomenament efectuat per mitjà del Decret 11/2023, de 19 de juliol, del president de la Generalitat, pel qual es nomena la persona titular de la Vicepresidència Primera i Conselleria de Cultura i Esport, i que actua en virtut de les facultats conferides per l'article 3 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions i per l'article 6.3 del Decret 176/2014, de 10 d'octubre, pel qual es regulen els convenis que subscriga la Generalitat i el registre d'aquests, i que està autoritzada especialment per a la subscripció d'aquest conveni per l'Acord del Consell, de 29 de setembre de 2023.  
  
I d'una altra, Maria Vicenta Mestre Escrivà, rectora de la Universitat de València - Estudi General, amb domicili social a València, av. Blasco Ibáñez, núm. 13 (CP 46395), i amb CIF E-3694822G que hi actua en nom i representació de la institució, legitimada per a aquest acte en virtut de l'article 94 dels Estatuts de la Universitat de València, aprovats pel Decret 128/2004, de 30 de juliol, del Consell (DOGV 2004; 8213), modificats pel Decret 45/2013, de 28 de març, del Consell (DOGV 6994; 02.04.2013), i facultada a partir del seu nomenament pel Decret 41/2018, de 6 d'abril, del Consell (DOGV 8270; 10.04.2018) i reelegida pel Decret 25/2022, d'11 de març, del Consell (DOGV 9297; 14.03.2022).  
Les parts es reconeixen prou capacitat per a subscriure el present conveni, i en virtut d'aquest  
  
Manifesten  
  
1. Que ambdues entitats tenen objectius i interessos en els camps formatiu, esportiu i cultural.  
2. Que la Generalitat té competències exclusives en matèria educativa i d'esport, i que és la Vicepresidència primera i Conselleria de Cultura i Esport la que té aquestes competències assignades. Així mateix, constitueix interés prioritari la realització d'accions i la posada en marxa de projectes destinats al desenvolupament de la pilota valenciana.  
  
3. Que la Universitat de València-Estudi General està interessada a col·laborar amb la Vicepresidència Primera i Conselleria de Cultura i Esport en el desenvolupament d'aquest tipus d'iniciatives, amb la realització de programes formatius, culturals i d'extensió universitària, així com d'activitats de consultoria i d'assistència que puguen tindre rellevància per el desenvolupament de la pilota valenciana.  
4. Que la Generalitat, a través de la Conselleria d'Educació, Cultura i Esport, i la Universitat de València-Estudi General, en data 11 de juliol de 2016, signaren un conveni de col·laboració per a la creació i posada en marxa de la Càtedra de Pilota Valenciana. Ambdues institucions estan interessades en la continuïtat d'aquesta col·laboració per al funcionament d'aquesta càtedra.  
5. La Llei 38/2003, de 17 de novembre, general de subvencions, en l'article 22.2.a, disposa que es podran concedir de forma directa les subvencions previstes nominativament en els pressupostos i d'acord amb l'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions.  
6. La Llei 9/2022, de 30 de desembre, de pressupostos de la Generalitat per a l'exercici 2023, aprova els pressupostos que han d'executar els organismes que integren la Generalitat durant l'exercici pressupostari de 2023. En aquests pressupostos hi ha una línia nominativa per un import de 75.000 euros, denominada Càtedra de Pilota Valenciana, la finalitat de la qual és col·laborar amb la Universitat de València-Estudi General en el funcionament d'una càtedra per al desenvolupament del coneixement, la investigació i la innovació en pilota valenciana.  
En conseqüència, i per a regular aquesta col·laboració, les institucions signants subscriuen el present conveni que se subjectarà a les següents:  
  
Clàusules  
  
Primera. Objecte del conveni  
És objecte del present conveni la col·laboració en el desenvolupament dels continguts i objectius acadèmics de la Càtedra de Pilota Valenciana a la Universitat de València-Estudi General.  
  
Segona. Actuacions a desenvolupar  
En compliment d'aquest conveni es desenvoluparan activitats formatives, culturals, d'investigació i d'extensió universitària orientades cap al coneixement i la difusió permanent en relació a l'esport tradicional de la pilota valenciana.   
Amb caràcter prioritari, les actuacions a desenvolupar seran les següents:   
1. Premis  
1.1. Premis per a treballs fi de màster (TFM) que tinguen com a temàtica investigacions o projectes professionals sobre la pilota valenciana. 1r premi: 1.250 €, 2n premi 800 €, 1 accèssit de 500 €.   
1.2. Premis per a treballs de fi de grau (TFG) que tinguen com a temàtica investigacions o projectes professionals sobre la pilota valenciana. 1r premi de 1.000 €, 2n premi de 800 €, i 3r premi de 500 €.  
2. Jornades diverses sobre la pilota valenciana  
2.1. Jornada dona i pilota   
2.2. Jornades de clubs de pilota  
2.3. Jornada de Frare  
3. Investigacions sobre la pilota valenciana com a esport tradicional valencià  
3.1. Estudi bucodental, ampliació de la mostra  
3.2. Ampliació de l'estudi sobre les lesions de les mans  
3.3. Estudi sobre la percepció del món professional des de la perspectiva dels jugadors  
4. Publicacions sobre la pilota valenciana  
4.1. Publicació de El trinquet de Pelai: història i patrimoni  
4.2. Publicació de Trinquets trencats  
4.3. Manteniment web Molt més que un esport  
4.4. Actualització del repositori de pilota valenciana.  
4.5. Publicació de la guia de construcció de trinquets d'escala i corda  
4.6. Producció d'un vídeo promocional del trinquet de Pelai  
4.7. Publicació: Unitat didàctica de Primària  
4.8. Publicació sobre la pilota a Castelló de Rugat  
5. Activitats de promoció de la pilota  
5.1. Col·laboració amb la 3a Trobada de pilota de la Mediterrània de pilota  
5.2. Presentació de llibres publicats per la Càtedra i col·laboracions amb presentacions d'activitats de Pilota  
5.3. Activitats de promoció de Pilota  
  
Tercera. Obligacions de la Universitat de València-Estudi General  
La Universitat de València es compromet, dins el marc general d'assessorament acadèmic i científic integral per a la posada en marxa dels continguts i objectius acadèmics perseguits per la Càtedra de Pilota Valenciana, a desenvolupar el programa de les activitats que aprove la comissió mixta de seguiment i control.  
La Universitat de València-Estudi General haurà de presentar una memòria de les actuacions realitzades amb la justificació de les despeses ocasionades, que acredite el compliment de l'objecte d'aquest conveni.  
La Universitat de València-Estudi General haurà de conservar i custodiar proves acreditatives de l'efectiva realització de les activitats objecte d'aquesta subvenció, com per exemple vídeos, fotografies o altres mitjans de prova en format electrònic, així com llistes de participants i publicitat en la seua web o en mitjans de comunicació, que haurà de posar a disposició de la Direcció General d'Esport en cas de ser requerides. Deurà conservar els documents justificatius de l'aplicació dels fons subvencionats, incloent-hi els documents electrònics, mentre puguen ser objecte de les actuacions de comprovació i control segons la normativa fiscal, laboral i administrativa.  
La Universitat de València-Estudi General haurà de fer-se càrrec dels mitjans humans i materials que calguen per al compliment de les actuacions objecte d'aquest conveni.  
A més de les obligacions previstes en els articles 13, 14 i 31.3 de la Llei 38/2003, general de subvencions, les derivades de la Llei 1/2022, de la Generalitat, de transparència i bon govern de la Comunitat Valenciana, i en l'article 48 de la Llei 40/2015, de règim jurídic del sector públic.  
  
Quarta. Transparència, subministrament d'informació i dades obertes  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les següents obligacions:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de quinze dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Quinta. Conflicte d'interessos  
La Universitat de València-Estudi General haurà d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen veure's compromeses per raons d'interés econòmic, afinitats polítiques, vincles familiars o afectius, o qualsevol altre interés compartit («conflicte d'interessos»).  
La Universitat de València-Estudi General haurà de comunicar oficialment a la Direcció General d'Esport, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.   
Sisena. Obligacions de la Vicepresidència Primera i Conselleria de Cultura i Esport   
La Vicepresidència Primera i Conselleria de Cultura i Esport es compromet a col·laborar econòmicament amb la Universitat de València-Estudi General, amb les despeses ocasionades per les actuacions necessàries per al funcionament de la Càtedra de Pilota Valenciana. Només podran subvencionar-se despeses de funcionament ocasionades pel desenvolupament de les actuacions indicades en la clàusula segona.  
A aquest efecte, s'abonarà la subvenció nominativa prevista de 75.000 euros a càrrec de l'aplicació pressupostària 66.21.55.239.06, capítol IV, línia S8137000, dels pressupostos de la Generalitat per a l'any 2023, d'acord amb el que estableix la Llei 38/2003, de 17 de novembre, general de subvencions, l'article 22.2, apartat a), i l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Aquesta quantitat, així com l'aplicació i execució del conveni, no suposa un increment de la despesa, aprovada per la Llei 9/2022, de 30 de desembre, de pressupostos de la Generalitat per a l'exercici 2023.  
Aquest conveni compleix els requisits establits en l'article 48 de la Llei 40/2015, de règim jurídic del sector públic.  
Aquesta línia de subvenció s'ajusta als objectius d'estabilitat als quals fa referència l'article 27 de la Llei 1/2015, de 6 de febrer, de la Generalitat, d'hisenda pública, i forma part de l'objectiu estratègic 3 de la Direcció General d'Esport del Pla estratègic de subvencions de la Conselleria d'Educació, Cultura i Esport, aprovat per Resolució de 23 de març de 2020 del conseller d'Educació, Cultura i Esport (DOGV de 07.04.2020).  
Una vegada signat el present conveni, la Vicepresidència Primera i Conselleria de Cultura i Esport procedirà, en el termini de deu dies hàbils des de la seua inscripció en el Registre de Convenis de la Generalitat, a publicar el seu text íntegre en el Portal de Transparència de la Generalitat GVA Oberta, de conformitat amb el que es disposa en els articles 3 i 21 de la Llei 1/2022, de 13 d'abril, de Transparència i Bon Govern de la Comunitat Valenciana, i en l'article 12 del decret 105/2017, de 28 de juliol, del Consell. Així mateix seran objecte de publicació el corresponent informe de necessitat, una memòria succinta sobre les activitats realitzades en el marc del conveni i la seua execució pressupostària.  
  
Setena. Comissió mixta de seguiment i control  
Per a l'adequada planificació, execució i avaluació de les actuacions objecte del present conveni es constituirà una comissió mixta, formada per quatre membres de cadascuna de les entitats signants del conveni, designades per cada una d'aquestes, de conformitat amb l'article 54 de la Llei orgànica, de 22 de març, per a la igualtat efectiva de dones i homes.  
Aquesta comissió mixta tindrà les funcions següents:  
1. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte d'aquest conveni.  
2. Seguiment del desenvolupament de les activitats de la Càtedra.  
3. Afavorir en tot moment la comunicació general entre les parts, resolent tot el que siga possible de manera immediata o demanant, en cas contrari, la intervenció de les persones responsables adequades.  
  
4. Aprovar el programa anual de la Càtedra amb detall de les activitats a realitzar, a proposta de la persona responsable de la Càtedra, nomenada per la rectora de la Universitat de València, a proposta de la comissió. Aquest programa inclourà una memòria econòmica en la qual es quantificaran totes les despeses en detall.  
5. Realitzar el seguiment de les activitats acadèmiques.  
6. Realitzar l'avaluació de les activitats exercides.  
7. Aprovar la memòria anual de la Càtedra, a proposta de la persona responsable de la Càtedra.  
8. Regular la confidencialitat i la publicació de resultats.  
Aquesta comissió mixta realitzarà el seguiment i control de les actuacions objecte d'aquest conveni, a més de les funcions previstes en l'article 9 del Decret 176/2014, de 10 d'octubre. La comissió mixta remetrà una còpia de les actes, acords i informes que emeta en el desenvolupament i execució de les seues funcions a la Direcció General d'Esport. El règim de funcionament de la comissió mixta de seguiment i control quedarà sotmés al que s'estableix en els articles 15 i següents de la Llei 40/2015 de règim jurídic del sector públic.  
  
Huitena. Compatibilitat de la subvenció  
La subvenció objecte del present conveni serà compatible amb altres subvencions, ajudes, ingressos o recursos obtinguts per a la mateixa finalitat, procedents de qualsevol de les administracions o ens públics o privats, nacionals, de la Unió Europea o d'organismes internacionals, sempre que la suma de tots no supere el cost total de l'activitat.  
  
  
Novena. Pagament i termini de justificació  
A la signatura d'aquest conveni es tramitarà un pagament del 30 % del total de la subvenció, com a finançament necessari per a dur a terme les actuacions inherents a aquesta subvenció, de conformitat amb l'article 171 de la Llei 1/2015, d'hisenda pública, del sector públic instrumental i de subvencions. De conformitat amb l'article 171.5.g de l'esmentada llei, per a aquest conveni no s'exigeixen garanties dels fons anticipats.  
La resta de la subvenció s'abonarà prèvia justificació de la totalitat de la subvenció.  
La forma de pagament serà per transferència bancària de la Generalitat.  
El termini de presentació de la justificació conclourà l'1 de desembre de 2023.  
  
Desena. Forma de justificació  
La documentació justificativa de la subvenció que haurà de presentar la Universitat de València-Estudi General es realitzarà mitjançant un compte justificatiu que acredite la deguda aplicació dels fons rebuts a la finalitat de l'ajuda, de conformitat amb l'article 72 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i que contindrà:  
  
a) Memòria d'actuacions que s'indica en la clàusula tercera.  
b) Relació classificada de les despeses ocasionades, amb identificació del creditor i del document, el seu import i la data d'emissió. Es farà constar que els justificants es troben dipositats en el domicili de la Universitat de València-Estudi General a disposició de les comprovacions oportunes.  
c) Relació detallada d'altres ingressos o subvencions que hagen finançat l'activitat objecte de la subvenció, amb indicació de l'import i la seua procedència.  
d) Certificació que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les seues dependències a disposició de l'òrgan instructor, de la Intervenció General de la Generalitat i de la Sindicatura de Comptes.  
Els beneficiaris, de conformitat amb el que estableix l'article 31.3 de la Llei general de subvencions, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, hauran d'acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servei o l'entrega del bé, exceptuant aquelles prestacions que, per les especials característiques de les despeses subvencionables, no existisquen en el mercat suficient nombre d'entitats que el subministren o el presten, llevat de la despesa que s'haguera realitzat amb anterioritat a la sol·licitud de la subvenció.   
Tota la documentació i justificació d'aquest conveni serà remesa per la Universitat de València-Estudi General a la Direcció General d'Esport de manera telemàtica. L'enllaç al procediment telemàtic serà el següent:  
https://www.gva.es/va/inicio/procedimientos'id\_proc=23977  
  
Onzena. Pla de control  
Aquesta subvenció estarà sotmesa a les actuacions incloses al pla de control de 2023 regulat per la Resolució de 23 de març de 2023, del director general d'Esport, per la qual s'aprova el pla de control material de les subvencions que concedisca la Direcció General d'Esport en l'àmbit del programa pressupostari 457.10 «Foment de l'activitat esportiva» en 2023, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix, en la aplicació del pla de control als expedients seleccionats en aquest, addicionalment es realitzarà el control material de l'efectiva realització de les activitats objecte de subvenció, mitjançant comprovacions in situ si es considera procedent, o bé mitjançant altres procediments, com ara vídeos, fotografies o altres proves en format electrònic, així com la comprovació de llistes de participants i el seguiment de la publicitat en la seua web o en els mitjans de comunicació, per tal de garantir l'adequada realització de l'activitat subvencionada.  
  
  
Dotzena. Eficàcia i vigència del conveni  
El present conveni tindrà vigència des de la data de la seua signatura i estendrà els seus efectes des de l'1 de gener al 31 de desembre de 2023.  
  
Tretzena. Clàusula de resolució  
Les causes de resolució d'aquest conveni són el mutu acord, l'incompliment de les obligacions derivades del conveni per qualsevol de les parts o una decisió judicial declaratòria de la nul·litat del conveni. A més, qualsevol de les parts podrà denunciar aquest conveni, i ho comunicarà per escrit a l'altra part amb almenys dos mesos d'antelació a la data que el done per acabat.  
En tot cas, s'aplicarà el règim de reintegrament previst en la Llei general de subvencions i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En cas de resolució del conveni, en les actuacions que estiguen en curs d'execució, les parts, a proposta de la comissió mixta de seguiment prevista en la clàusula setena, podran acordar la continuació i finalització de les activitats ja iniciades que consideren oportunes, de conformitat amb l'article 52.3 de la Llei 40/2015, de règim jurídic del sector públic.  
En cas d'incompliment de l'obligació de justificar la subvenció o en cas de justificació insuficient, la comissió mixta de seguiment i control acordarà les conseqüències a aplicar, de conformitat amb la Llei 38/2003, general de subvencions, i la Llei 1/2015, de la Generalitat, d'hisenda pública, del sector públic instrumental i de subvencions.  
  
La possible modificació del contingut del conveni requerirà acord unànime dels signants, de conformitat amb l'article 49.g de la Llei 40/2015.  
  
Catorzena. Protecció de dades personals  
1. La gestió de la subvenció nominativa, i de la signatura i seguiment d'aquest conveni mitjançant el qual s'instrumenta, comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2. 46102 València.   
b) Delegació de Protecció de Dades de la Generalitat. Passeig de l'Albereda, 16. 46830 València. Adreça electrònica: gka@fmw.ch.  
c) Finalitat del tractament: gestionar la concessió, control i justificació de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interès públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les Administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970.  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
3. I, pel que fa a la signatura i al seguiment del conveni, tant la conselleria com la l'altra part són responsables del tractament que facen de les dades de les persones firmants i interlocutores, i dels membres de la comissió mixta de seguiment i control. El text del conveni, amb les dades de les persones firmants, serà enviat al Registre de Convenis de la Generalitat i publicat en el Portal de Transparència de la Generalitat.  
  
  
Quinzena. Comunicació a la Comissió Europea  
L'ajuda concedida no necessita ser notificada a la Unió Europea perquè no reuneix els requisits de l'apartat 1 de l'article 107 del TFUE, segons disposa el Decret 128/2017, de 29 de setembre, del Consell, ja que l'activitat subvencionada no suposa un avantatge econòmic per a l'entitat beneficiària, ja que la subvenció no supera el cost de l'activitat. Les ajudes no afecten l'intercanvi comercial entre estats membres, ja que les activitats subvencionables tenen un caràcter educatiu, formatiu i de protecció d'un esport tradicional com a patrimoni cultural. La subvenció prevista en aquest conveni no desenvolupa activitats econòmiques en què s'oferisquen al mercat béns i serveis, per la qual cosa no existeix possibilitat de falsejament de la competència.  
  
Es tracta d'una activitat de col·laboració entre les dues administracions en l'exercici de les seues competències.  
  
Setzena. Justificació legal de la concessió de la subvenció  
La subvenció regulada en aquest conveni té caràcter únic, derivat de les singulars característiques de la entitat beneficiària i es fonamenta la seua concessió en els articles 3.5 i 54 de la Llei 2/2011.  
D'acord amb el que estableix l'article 11.4.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, aquesta subvenció nominativa té caràcter de concessió directa emparada en el supòsit legal previst en l'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 22.2.a de la Llei 38/2003, de 17 de novembre, general de subvencions, per estar prevista nominalment en la Llei de pressupostos de la Generalitat per a 2023.  
  
  
Dessetena. Normativa  
A aquest conveni serà aplicable el que disposen la Llei 38/2003, de 17 de novembre, general de subvencions, i el Reial decret 887/2006, que aprova el seu reglament; la Llei 40/2015, de règim jurídic del sector públic; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests.  
El present conveni serà objecte de publicació en el Diari Oficial de la Generalitat Valenciana, en atenció a la Llei 38/2003, de 17 de novembre, General de Subvencions, que en el seu article 9.3 indica que «les bases reguladores de cada tipus de subvenció se publicaran en el Bolletí Oficial de l'Estat o en el diari oficial corresponent».  
  
Dihuitena. Naturalesa jurídica i qüestions litigioses  
El present conveni de col·laboració té caràcter administratiu i es regirà pel que estableix la normativa general i, concretament, s'ajustarà al que disposa la Llei 40/2015, d'1 d'octubre, de règim jurídic del sector públic.  
Les possibles qüestions litigioses o controvèrsies per l'aplicació, interpretació, modificació, efectes i resolució del present conveni hauran d'intentar ser resoltes, en primera instància, per mutu acord entre les parts a través de la comissió de seguiment prevista en la clàusula setena.  
  
En cas de no arribar a un acord, les possibles controvèrsies hauran de ser resoltes, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa, pel Tribunal Superior de Justícia de la Comunitat Valenciana.  
  
I com a mostra de conformitat, les parts signen aquest conveni a València, en la data de la signatura electrònica.  
  
València, 14 de novembre de 2023  
  
El vicepresident primer i conseller de Cultura i Esport: Vicente José Barrera Simó.  
La rectora de la Universitat de València-Estudi General: María Vicenta Mestre Escrivà.